text: Norra 2002 (Spyr um kodu)
text: #000002
text: Í sambandi við at Tórshavnar Bátafelag tann 21. februar í 2023, altso í ár hevur 25 ára stovningardag, hava vit avrátt at fáa hetta minnisrit gjørt. Hetta verður gjørt fyri at varðveita søguligu hendingarnar og tilgongdina í felagnum, hesi 25 árini.
text: #000003
text: Teir, ið tóku stig til at stovna felagið, vóru Kartni Olsen, Øssur Hjalt og Heðin Ólavson, og vit hava heitt á Sonna Smith um at skriva minnisritið, ið hann eisini hevur gjørt væl og virðiliga.
text: #000004
text: Okkara vón er, at limir felagsins og onnur taka væl ímóti hesum riti, so øll kunnu síggja, hvussu felagið varð stovnað, og hvussu søga og hendingar í felagnum hava lagað seg tey 25 árini.
text: #000005
text: Nógv er hent. So nógv og spennandi, at Tórshavnar Bátafelag í dag er eitt felag við umleið 700 limum. Eitt felag, ið er vorðið kent og virt úti í heimi sum eitt virðiligt umboð fyri Tórshavn – Havnina – høvuðstað Føroya. Vit eru stolt og errin av okkara felag, sum bæði føroyskir og útlendskir siglarar eru sera glaðir fyri. Vit eru fegin um at vita, at teir mongu siglararnir, ið vitja Havnina og stórtrívast her, vanliga hava orðið á, hvussu vakur og hugnaligur býur Havnin er.
text: #000006
text: Nú stendur tað til okkum at røkja tað góða umdømið, sum okkara høvuðsstaður hevur har úti í heimi. Vit fara í hvussu er at halda á í okkara stremban eftir at varðveita okkara felag sum eitt dugnaligt og framasøkjandi felag í Norðuratlantshavi.
text: #000007
text: Bátafelagið í dag er eitt felag, ið virkar til frama fyri bátaeigarar, fyrst og fremst í Havnini.
text: #000010
text: Tað, sum felagið ger nú, er at hava nøkur tiltøk í húsinum, sum felagið hevur fingið bygt sær undir Bryggjubakka í Havn. Her er opið hús mánakvøld, mikukvøld og leygardag fyrrapart. Um kvøldarnar er opið soleiðis, at felagslimir koma og fáa sær ein kaffimunn og práta um gerandisviðurskifti og viðhvørt um støðuna í verðini yvirhøvur. Eisini hugnaprát ... og einum sindri av reypi slepst neyvan undan. Her røða fólk – kvinnur og menn – um tað, ið fyriferst úti og heima. Altso, Bátafelagið er, umframt alt hetta gerandisliga, eisini hollur tíðindaberi.
text: #000011
text: Fyri kortum fekk nevndin í lag at bjóða fólki morgunmat hvønn leygarmorgun klokkan 10. Morgunmatur leygarmorgun er vorðið eitt sera væl dámt tiltak. Kaffi og rundstykkir, bollar, fransbreyð við osti og kaffi við øðrum ljósum, løttum bakstri, umframt rugbreyð við hevdbundnum viðskera. Alt, ið monnum og kvinnum dámar best. Hvør, ið ger henda morgunmatin, ja, tað gongur upp á skift.
text: #000012
text: Øll vaksin fólk kunnu vera limir í Tórshavnar Bátafelag. Her er eisini ein virkin bindiklubbur, ið møtist fyrsta mánakvøld í hvørum mánaði. Nei! Eingin maður er í bindiklubbanum ... enn, men tað gongur fínt kortini.
text: #000013
text: Felagið fer undir siglingarárið beint fyri flaggdagin. Tann dagurin verður róptur mjáflaggadagurin. Mjáflaggið er tað, ið vanliga verður rópt vimpil. Tá savnast bátar alt eftir, hvussu veðrið er. Viðhvørt savnast teir beint uttanfyri bátahavnina – marinaina – í Havn og viðhvørt í Nólsoy, og teir sigla ein túr út á fjørðin. Síðan eru tað ein ella tvær bátsmanningar, ið syrgja fyri at servera sildamat í húsinum. Tað er alt ókeypis, og tað plagar at vera sera hugnaligt. Fólk fáa eisini pylsur og pylsubreyð. Her plaga nógv fólk at koma saman. Tey hittast og møtast til gamans og hugna.
text: #000015
text: Henda dagin verður bátafelagsflaggið hongt upp í øllum bátum í felagshøpi.
text: #000016
text: Í juni plagar at vera eitt alment barnatiltak, sum felagið skipar fyri í Vágsbotni. Tá verða útvegaðir fleiri gummibátar, sum børnini kunnu rógva í inni í hylinum. Umframt fær bátafelagið nakrar bjargingarbátar, ið verða blástir upp, og sum vaksin og børn spæla sær í. Hetta eru bátar, ið rigga væl til endamálið, og teir eru fulltryggir at spæla í.
text: #000017
text: Á hesum barnatiltaki verður serverað pylsur, pylsubreyð, burgarar og leskiligur drykkur afturvið.
text: #000018
text: Tórshavnar Bátafelag hevur eisini ein lokadag. Tað er dagurin, tá ið siglingarárið – summarsiglingin – endar, og fyri at lokadagurin skal enda so lukkuliga sum til ber, grilla tey búffar.
text: #000019
text: Tann tiltikni Bryggjudansurin hjá Tórshavnar Bátafelag gekk á bryggjuni Vágsbotni í fleiri ár. Her er eingin bryggjudansur longur, tí hann mátti víkja fyri øðrum meiri populerum tiltøkum har á økinum, men bryggjudansurin var eitt tiltak, ið kastaði nógv av sær hjá bátafelagnum. Bryggjudansurin varð brúktur til at savna pengar til at byggja húsið, ið nú stendur í Vágsbotni. Tað var so flott, at dansurin gav til samans eina heila millión krónur í byggikassan hjá felagnum.
text: #000020
text: Rigga til bryggjudansin (Mynd Egil)
text: #000021
text: Húsið er longu goldið, og tá ið tað var avgreitt, varð hildið, at tað var ov nógv stríð at halda fram við bryggjudansinum, umframt at undirtøkan minkaði. Tað eru ikki so nógv fólk í Havn, ið dansa longur. Men, ókey, húsið er goldið, og felagið klárar seg bara heilt væl uttan dansistevini í Vágsbotni.
text: #000022
text: Í oktobur er nátaveitsla. Tað er eftir, at nátin, nátaungin, havhesturin, havhestaungin er íligin, og svangir, mungandi bátafelagslimir sessast og tríva eftir sínum góða, hvassa knívi og leggja á tann hávirðismetta flogfenaðin.
text: #000023
text: Aftrat øllum hesum hava tey nøkur tiltøk nakrar ferðir um veturin. Ein hugnanevnd skipar fyri góðum tiltaki eina ferð um mánaðin, og tað plagar at vera sera hugnaligt. Onkur greiðir frá einum siglingartúri, annar greiðir frá maritimum tólum í bátum, og í januar greiddi ein frá tí áhugaverda at polera trevjuglasbátar, ið man vera ein kunstur í sjálvum sær.
text: #000024
text: Í februar mánaði er eitt vetrartiltak aftrat. Tað er eitt rækjukvøld. Við ópilkaðum rækjum væl at merkja. Summi burturav fingrafim duga so væl at pilka rækjur, at tey verða nógv skjótari mett av nøgdini enn hesi, ið duga minni væl at gera sær dælt av framkomnum pilkiførleika.
text: #000025
text: Annars er ikki at gloyma skeið ella frágreiðing um fyrstuhjálp, um eld og at sløkkja eld. Ein lívsneyðugur kunnleiki, sum øll siglandi fólk eiga at duga at handfara og taka til sín. Og nettupp tí verða fólk biðin um at koma í húsið í Vágsbotni til tað.
text: #000026
text: Beint fyri jól er hugnakvøld við glöggi við alkoholi ella uttan alkohol.
text: #000027
text: Tá ið Jólaskipið kemur, eru bátarnir pyntaðir við ljósum, og tann vakrast ella mest pyntaði báturin verður kosin til at fáa eina lítla virðisløn fyri tann tignarliga ómakin, sum hjá mongum hevur stóran týdning uttan mun til aldur, tí jólahugnin fløvar enn sum fyrr, og soleiðis verður helst altíð so leingi, vit halda jól.
text: #000028
text: Nú er ikki at gloyma ársveitsluna, ið, sum heitið sigur, er eina ferð um árið í mars mánaði. Henda veitsla var fyrr hildin í Róðrarneystinum á Argjum. Eisini har minkaði veitsluskarin, so at veitslan er flutt í húsið í Vágsbotni. Men nú, felagið fyllir 25 ár, verður stór veitsla, sum í ár aftur stendur í Róðrarneystinum á Argjum.
text: #000029
text: Ein rættiliga gagnligur fyrimunur hjá limum í felagnum er, at teir hava avtalur við fleiri handlar í Havnini, sum geva 10, 15, 20 prosent í avsláttri av tí, teir keypa. Fyrr skuldu teir vísa limakortið sum samleika fyri hesum forrættindum, men limakortið hevur minni týdning í dag, so nú er bara at siga, at tú ert limur í bátafelagnum, og tú fært yvirhøvur prosent ella avsláttur, sum tað so snilt eitur. Enn eru viðurskiftini so frægt nærumhvørvislig, at fólk kenna hvørt annað. Tíbetur!
text: #000030
text: Aftrat øllum væl umtóktum tiltøkum hevur felagið eitt sera týðandi tænastuvirki fyri bátar, ið koma til Havnar. Henda tænastufunktión er, at Tórshavnar Bátafelag hevur vaskimaskinur og turkitrumlur, sum siglarar kunnu brúka, og her eru brúsur, sum gestirnir kunnu brúka eisini. Hetta gjalda siglararnir fyri við korti. Atgongd er til vaskimaskinur og brúsur um summarið, tá ið tað er siglingartíð. Tænastan er sjálvandi tøk hjá øllum siglarum, sum leggja at í Havn, eisini hjá siglarum úr øðrum plássum í Føroyum.
text: #000031
text: Tikið verður ímóti bátunum, ið koma til Havnar, tað verður prátað við siglararnar, teir fáa kunning, tá ið teir koma. Og er tað so, at onkur siglari hevur brúk fyri hjálp, tekur fólk hjá bátafelagnum sær eisini av tí. Tað kann vera okkurt við motorinum, tað kann vera okkurt við seglunum, tað kann vera so nógv, men yvirhøvur fær bátafelagið hjálpt so ella so. Sama hvat, teir vitjandi siglararnir eru altíð vælkomnir inn í felagshúsið, tá tað er opið, og tað er nakað, sum teir veruliga eru væl nøgdir við. Er brúk fyri serligum tænastum, eru fólk hjá felagnum fús at hjálpa við tí. Felagið hevur eina skipan, her bátafelagsfólk møta hesum siglarum bæði eina ferð og tvær ferðir um dagin um neyðugt. Alt summarið virkar eitt samstarv, sum er fingið í lag við Tórshavnar havn soleiðis, at Tórshavnar havn er ikki bundin av at skula taka sær av teimum. Bátafelagið hevur kunningartalvu við tí, sum siglarar hava brúk fyri, tá ið teir liggja har og í Tórshavnar havn annars. Bátafelagsfólk fara umborð til teirra, bjóða teimum vælkomnum og greiða teimum frá ymsum viðurskiftum og spyrja, um teir hava nøkur serlig ynski og viðurskifti at fáa greiði á. Hetta er alt skipað, so at tað verður gjørt eina ferð til tvær ferðir um dagin. Ein skipan, sum hevur virkað í fleiri ár.
text: #000033
text: Umframt alt hetta hevur felagið í fleiri ár havt tríggjar segljollur, ið verða róptar Wayfarer-jollur. Jollan er ein 16 føtur enskt-konstruerað segljolla, sum eisini verður rópt tann klassiska segljollan. Ian Proctor konstrueraði Wayfarer-jolluna í 1957, og hon er ikki tikin enn, hvørki sum vanlig jolla at sigla við ella sum kappsiglarajolla. Helst tí hon verður javnan dagførd, seinast í 1998 sum Wayfarer World.
text: #000034
text: Av tí at áhugin í Havnini at sigla við hesum jollum var ov lítil, seldi felagið Naddoddi á Tvøroyri tvær Wayfarer-jollur seint í fjør. Jollur, sum bátafelagsmenn í Havn vita, at tvøramenn eru sera fegnir um.
text: #000035
text: Tórshavnar Bátafelag hevur millum annað eisini samstarv við froskmannafelagið í Havn, Tórshavnar Froskmannafelag av navni, og við Havnar kajakkfelag.
text: #000036
text: Tað, ið Tórshavnar Bátafelag roynir at gera, er at fáa so nógv virksemi sum til ber saman við øðrum. Tað verður millum annað gjørt við, at um eitt nú froskmannafelagið hevur brúk fyri at koma inn í hølini hjá bátafelagnum, eru teir vælkomnir. Og tá ið nú ymisk tiltøk eru, so eru onnur vælkomin við. Tað vil siga, at Tórshavnar Bátafelag er eitt rættiliga opið felag. Her er eingin avbyrgdur, lokaður skari. Øll kunnu vera limir í felagnum. Tað er eingin treyt at eiga bát fyri at vera limur.
text: #000037
text: Í sambandi við siglingarstevnur hjá landsins bátafeløgum farta tey til hvørt í sínum lag. Tórshavnar Bátafelag hevur ikki skipað fyri nakrari stevnu sjálvt, til dømis regattasigling. Ætlanin var tó at gera tað í fjør summar sum ein kompensatión fyri bryggjudansin, ið helt uppat av fleiri góðum grundum: tvørrandi undirtøku og tað, at Tórshavnar kommuna skipar fyri øðrum tiltøkum samstundis. Ætlanin varð sostatt útsett, tí at byggingin framvið kaikantinum í Vágsbotni fór í gongd á miðjum sumri í fjør. Ætlanin hevur í fleiri ár verið at skipa fyri eini bátastevnu, ið so skuldi vera eitt alternativ til bryggjudansin. Ein bátastevna í staðin fyri bryggjudansin.
text: #000038
text: Bátafelagið í Havn hevur í roynd og veru meira og minni samband við fleiri hundrað bátar og fólk, og tú kanst gerast limur í felagnum við at tekna teg á heimasíðuni. Nógvar upplýsingar eru á heimasíðuni, eitt nú at limagjaldið verður goldið automatiskt, tá ið ein persónur hevur teknað seg sum lim.
text: #000040
text: Tað er bíligt hjá limum í felagnum at leiga høli í húsinum. Tú kanst leiga eitt hugnaligt, væl útgjørt og væl røkt høli til fagnaðarhøvi sum føðingardag, konfirmatión, barnadóp ella annað tiltak í veitsluhøpi. Ikki bara til veitslu og gaman, men eisini til ervi til dømis.
text: #000041
text: Leigupeningurin fer millum annað til SEV og olju, toilettlutir, viðlíkahald, kaffi, bollar og breyð og alt sovorðið vanligt, ið skal til fyri yvirhøvur at vera til.
text: #000042
text: So at siga øll feløg hava fund av og á. Kajakkfelagið kann til dømis læna høli frá bátafelagnum til fundir. Ja, og Froskmannafelagið ikki at gloyma.
text: #000043
text: Húsið verður eisini lænt út til nakrar heilt fáar felagsskapir, ið hava góðgerandi endamál. Hetta fevnir eisini um feløg, sum grynna í pengakassanum. Vilja tey læna høli til sín aðalfund og tílíkt, eru tey vælkomin til tað.
text: #000044
text: Havnar kirkja, Dómkirkjan, fevnir um sína egnu kirkjusókn. Tann gamla kirkjan stendur stutt frá bátafelagshúsinum, og aftur her hava kirkjuráðið og bátafelagið eina virðiliga og kærkomna avtalu um, at kirkjuráðið heldur sínar fundir fyri einki í húsinum hjá Tórshavnar Bátafelag, meðan húsið, Arnes Minde, verður umvæld. Alt sovorðið virksemi fer fram, tá ið hølini hjá bátafelagnum ikki verða brúkt kortini.
text: #000045
text: Tann deiliga Havn við síni vøkru og væl skipaðu marinu. (Mynd: Sonne Smith)
text: #000046
text: Tað vísir seg, at Tórshavnar Bátafelag sum marina er vorðið kent og virt nógvastaðni úti í verðini, og tey har úti vita um Havnina, men tað eru eisini mong, sum ikki vita. Siglarar, verðinsmenn og -konur kanna tíðum fasiliterirnar, áðrenn tey stevna til havs við kós móti Føroyum. Eitt dømi er nakrir írar, sum lógu í Vágsbotni eitt summarið. Teir vóru ótrúliga hugtiknir av teimum góðu fasilitetunum, sum teimum stóð í boði at brúka á landi,. Teir vóru fegnir um teir skilagóðu prísirnar fyri at liggja við bryggju og fáa el og vatn og alt, ið hoyrir til tey mongu tilboð, tey kunnu fáa gagn av, meðan tey eru her. Og so, sagt við teirra egnu orðum, mitt inni í hjartanum í einum fantastiskum høvuðsstað. Tað í sjálvum sær er fløvandi at fáa at vita um Havnina. Tað er rættiliga framíhjá og óvanligt at kunna liggja so langt inni í einum býi. Hetta er sambært bátafelagslimum næstan sum at vera á bryggjuni í Bergen. Hetta er tann kensla, sum teir mongu útlendingarnir hava, tá ið teir koma í Vágsbotn.
text: #000047
text: Ofta verður spurt um at fáa bílagt eitt pláss við bryggju í Vágsbotni, men í Havn er skipanin soleiðis, at er pláss, tá ið tú kemur, so fært tú pláss at liggja. Er einki pláss, so mást tú fara onkra aðrastaðni, men Tórshavnar Bátafelag kann heilsa og siga, at hesi seinnu árini, hóast trýstið hevur verið stórt, hava allir bátar altíð fingið pláss onkursvegna.
text: #000048
text: Tað hevur bara gingið. Tá ið tað var upp á tað mesta í fjør summar, vóru umleið 35 bátar inni í marinaini í Havn. Tá var øgiligt trýst á. Upp í fimm bátar lógu uttaná hvørjum øðrum. Hylurin var kjokkfullur, og bátar lógu hinumegin – eystarumegin – eisini. Men tað, sum bátafelagið roynir, er at hjálpa so væl sum yvirhøvur til ber, tí hesir siglararnir eru komnir langa leið. Tað tekur altíð nøkur samdøgur, sama hvaðan tú kemur í verðini, tá ið tú ert á opnum havi og skalt til Føroya, serliga við seglbáti. Kvinnur og menn eru mangan troytt eftir eina drúgva ferð. Tey hava brúk fyri at sleppa í brúsubað, fáa skil á klæðum, so tað er rættiliga umráðandi ikki at skula senda tey avstað aftur og finna sær eina aðra havn.
text: #000049
text: Fleiri, ið hava verið her, koma ár eftir ár, og tá ið tú so kemur gangandi eftir kaini, kann saktans runga eitt “Halló! Ert tú aftur her?”
text: #000051
text: Húsið hjá bátafelagnum sæst. Tað er lætt at greiða útlendingum frá, hvar felagið er, tí húsið hevur tveir litir: blátt og gult.
text: #000052
text: Blátt og gult! Gunnar Hoydal, arkitektur, sáli teknaði húsið hjá Tórshavnar Bátafelag. Hann gjørdi tað sera bíliga, millum annað afturfyri at hann slapp at gera av, hvørjar litir húsið skuldi hava. Tað slapp Gunnar, og líkt er til, at eingin hevur angrað, at hann ásetti litirnar í hesum vakra húsi í Vágsbotni. Tað stóð liðugt í 2014, eftir at øgiliga nógv fólk sjálvboðin við likam og sál høvdu lagt sítt arbeiði í fyrireikingarnar til byggingina og sjálva byggingina. Eisini Tórshavnar kommuna veitti tann stuðul, sum kommunan vanliga ger til sovorðin frítíðarfeløg. Í bátafelagsins føri læt Tórshavnar kommuna 30 prosent av byggikostnaðinum. Eitt tal, ið munar! Kommunan rindaði eisini lyftuna í húsinum og gjørdi sostatt sína skyldu við at rudda slóð fyri øllum í sambandi við atkomu úr einari hædd í aðra.
text: #000054
text: Samanumtikið hevur bátafelagið alla tíðina havt góð viðurskifti við Tórshavnar kommunu og ikki minst Tórshavnar havn, tí heilt frá stovnanini í 1998 til henda dag hevur bátafelagið gjørt sítt ítarsta fyri at gera sína ávirkan galdandi soleiðis, at Vágsbotnur er tað, hann er: vakur, reinur og nossligur.
text: #000055
text: Triðja hætt komin upp (mynd Egil)
text: #000056
text: Tórshavnar Bátafelag er eitt sera virkið og stórt felag. Tað er ivaleyst tí, at tað er so populert at sigla. Tað er hugnaligt at sigla. Túrarnir eru nógvir og góðir. Sjálvt felagið hevur skipað fyri nøkrum túrum, millum annað ta tíðina, tá ið Norröna sigldi til Norra. Felagið skipaði eisini fyri einum túri suður á Tvøroyri í 1999, einum túri til Svínoyar og einum til Skálavíkar. Ætlanin var at fara ein túr aftrat til Svínoyar, men tá kom hann av landsynningi, sum er ringasta ætt í Norðuroyggjum. So avrátt varð at fara gjøgnum Djúpini í staðin fyri og rundan um Eysturoynna.
text: #000057
text: Tað, at felagið er her, og limir hittast, er ein týðandi grund til, at bátaeigarar, siglarar, sjálvir skipa fyri egnum túrum oyggj úr oyggj eisini, bæði einstaklingar og tveir, tríggir saman til dømis.
text: #000058
text: Tórshavnar Bátafelag er eitt tað fyrsta væl virkandi felagið av sínum slag í landinum. Tað hevur eggjað til og kveikt í tann mun, at í dag eru fleiri bátafeløg í landinum.
text: #000059
text: Einki er at ivast í, at landsins bátafeløg hvør í sínum lag og saman hava elvt til, at siglingarhugurin í Føroyum er vaksin heilt nógv, síðan Tórshavnar Bátafelag varð stovnað fyri 25 árum síðan í 1998.
text: #000060
text: Tórshavnar Bátafelag varð stovnað í 1998. Teir tríggir, Kartni Olsen, Øssur Hjalt, sáli og beiggi hansara, Heðin Ólavson, tóku tað søguliga stigið at stovna hetta nú so hámetta og tignarliga felag í Havn tann 21. februar í Müllers pakkhúsi
text: #000062
text: Heðin Ólavson fortelur í hesum sambandi, at hann hevur altíð havt sera stóran áhuga fyri bátum, skipum og sjónum yvirhøvur. Tað sama er at siga um bróðir hansara, Øssur, sum legði árarnar inn í 2021, 73 ára gamal.
text: #000063
text: Øssur átti ein bát, Norðbúgvin, eitt áttamannafar, bygt í Kaldbak, og brøðurnir báðir brúktu bátin nógv.
text: #000064
text: Einaferð vóru eini grindaboð. Ein riðil av bátum fór út, men ikki sást munur á í Vágsbotni. Tað tóktist, sum akkurát líka nógvir bátar lógu bundnir við brúgvarnar. So sigur Heðin ein dagin við Øssur: “Kom og ger okkurt stuttligt, so tað er meiri áhugavert at eiga bát!”
text: #000065
text: Teir prátaðu aftur og fram um hetta og fantaseraðu øgiligt. Teir gingu runt og njósnaðust og vóru millum annað yviri hjá Valdemar Lützen og vitaðu, um nakað høli var har. Og so hevði Øssur møtt onkrum. Ein var Kartni Olsen, sum alt fyri eitt var fúsur at fara í samráð við brøðurnar um at gera okkurt skilagott bátsliga.
text: #000066
text: Ein dagin kom ein heilur floti av norskum bátum inn á Havnina ávegis til Havnarfjørðin í Íslandi. Tað var rættiliga nógv fólk í Vágsbotni tann dagin, og tá var tað, at teir tríggir, Kartni Olsen og brøðurnir Heðin og Øssur, gingu við skeltinum við áskriftini:
text: #000067
text: Eftir tað varð listin lagdur niðan í hølini hjá handlinum Bátatænastuni í Gríms Kambans gøtu. Hetta var sjálvandi, áðrenn Bátatænastan flutti út í Sandagerðið.
text: #000069
text: Tá ið innsavnararnir høvdu fingið eini 120 nøvn upp á listan, avráddu teir at stovna felagið úti í Müllers pakkhúsi tann 21. februar 1998.
text: #000070
text: Í tí fyrstu gerðarbókini hjá felagnum stendur á síðu 1 og 2:
text: #000071
text: Ár 1998 tann 21. februar kl. 14:00 var stovnandi ársaðalfundur í Tórshavnar Bátafelag.
text: #000072
text: Til fundin vóru møttir 26 áhugaðir luttakarar. Fundurin valdi Bjørn á Heygum til fundarstjóra. Fundarstjórin lýsti fundin lógliga settan og fult viðtøkuføran.
text: #000073
text: Skotið var upp at broyta lógir felagsins sambært fyriliggjandi uppskoti, ið varð lisið upp á fundinum.
text: #000074
text: Nýggja lógaruppskotið varð hereftir einmælt samtykt. Somuleiðis varð samtykt at ganga undir tær reglur, sum ásettar vóru í brúkssáttmálauppskoti frá Tórshavnar kommunu viðvíkjandi leigu av matr. nr. 177b í Vágsbotni.
text: #000075
text: Fundurin var samdur um at bjóða til kapping um eventuelt nýtt navn og búmerki hjá felagnum.
text: #000076
text: Fundurin var samdur um, at nýggj limatekning skuldi fara fram.
text: #000077
text: Í nevnd felagsins vórðu hereftir valdir:
text: #000079
text: Stovnararnir løgdu til brots við at finna felagnum høli. Tað var eitt. Teir fingu fyrst eina hædd uppi yvir kjallaranum í húsinum, her nýggja húsið hjá bátafelagnum stendur nú. Síðan fingu teir kjallaran eisini.
text: #000082
text: Tann 1. mars varð nevndin skipað:
text: #000083
text: Bjargingarfelagið helt annars til í hesum hølunum. Teimum dámdu lítið, at bátafelagið skuldi hava fingið tey, tí tað skuldi líkasum seta trygdina í váða, at eitt felag hjá stuttleikasiglarum kom og trokaði bjargingarfelagið út. Úrslitið varð tó, at Tórshavnar býráð spældi væl við, og tað endaði við, at bátafelagið fekk øll hølini á matriklinum. Tað var nú ikki so nógv, men bátafelagið fekk tað at virka, og tað virkaði væl, limatalið í bátafelagnum vaks og vaks. Bjargingarfelagið heldur nú til í hølum á vestaru bryggju.
text: #000084
text: Tann fyrsti bryggjudansurin varð eitt árið ásettur at vera um norðoyastevnutíð, men so varð eitt ógvuliga víðfevnt, lemjandi verkfall. Eingin matur kom til Havnar, so bryggjudansurin varð útsettur ferð eftir ferð. Hetta vardi næstan til ólavsøku, og tað varð eitt plettskot! Tað eydnaðist so væl, at dansurin, ið nú bar heitið Bryggjudansurin, varð eftir hetta hvørt ár stutt fyri ólavsøku.
text: #000085
text: Stríðið, samanhaldið, hugnin, úrslitið hjá sjálvbodnum felagslimum av at standa í felag bryggjudansikvøldið ár eftir ár í rættiliga nógv ár og steikja búffar og garnera teir við salatbløðum av ymsum slag til bryggjudansigestirnar og fylla plastíløtini við góðum øli afturvið var eitt kærkomið høvi. Eisini tí at Bryggjudansurin, tá ið av tornaði, samlaði umleið eina millión krónur í felagskassan at byggja nýtt hús fyri. Tað var hugaligt. Eitt árið vóru eini 1400 fólk í bryggjudansi í Vágsbotni. So, har smoygdu rættiliga nógvir bátafelagslimir upp um armar og grillaðu búffar í sveittabroti. Musikkin leveraðu millum annað tað frálíka LM Band í fleiri ár, Bergur Jacobsen og hansara fólk og ta einu ferðina tann víðakendi vágbingurin Hans Jacob Hjelm og hansara menn.
text: #000086
text: Tíðin gongur skjótt, og tíðin gekk eisini skjótt hjá Tórshavnar Bátafelag. Tað ber til at siga, at áðrenn felagslimir varnaðust kom 2010. Teir hugdu í felagskassan og sóu, at har fløddi í pengum. Nú varð stigið tikið. Nú skuldi byggjast!
text: #000087
text: Tórshavnar Bátafelag fekk sær Magnus Petersen, advokat sum formann í bygginevndina í sambandi við, at avgerðin var tikin um at byggja felagshús í Vágsbotni á nett sama matrikli sum tann, har tað gamla húsið stóð til 2013.
text: #000089
text: Í dag klokkan 13 varð skipað fyri móttøku undir Bryggjubakka í Havn, har Heðin Mortensen, borgarstjóri í Tórshavnar kommunu, setti grabban í gamla felagshúsið hjá Tórshavnar Bátafelag.Løtan byrjaði við kaffi og køkum á bryggjuni, og síðan fóru Heðin Mortensen og formaðurin í Tórshavnar Bátafelag, Kartni Olsen, upp á balkongina í bátafelagshúsinum at siga nøkur orð, áðrenn niðurtøkan av bygninginum byrjaði.Kartni Olsen var hin fyrri, ið tók orðið. Hann segði, at hølini undir Bryggjubakka hava verið hugnalig, men tey eru ikki tíðarhóskandi.– Umframt at felagið er væl stuðlað við sínari bygging – í fyrsta lagi av Tórshavnar kommunu og síðan av eitt nú oljufeløgum og tryggingarfelag – hevur bryggjudansurin, sum vit hava havt undir Bryggjubakka, verið eitt sera gott íkast.Kartni Olsen fegnaðist um tað góða samstarvið, sum Tórshavnar Bátafelag hevur við býráðið og Tórshavnar havn, og hann fegnaðist um allan tann stuðul, sum felagið hevur fingið.Tað er Gunnar Hoydal, ið hevur teknað snotuliga bátafelagshúsið, og tað verður Búsetur, ið fer at taka sær av byggingini.Eftir røðuna hjá formanninum í Tórshavnar Bátafelag, segði hann við in.fo, at húsið væntandi fer at kosta einar fimm milliónir krónur, og sambært byggiætlanini stendur nýggja felagshúsið liðugt í seinnu helvt av mars mánaði næsta ár.– Limunum í felagnum er álagt at arbeiða ókeypis fyri 600.000 krónur, legði Kartni Olsen aftrat.Eftir at bátafelagsformaðurin hevði havt sína røðu, segði borgarstjórin, Heðin Mortensen, eisini nøkur orð.Hann fegnaðist um dagin og løtuna, nú gongd kemur á byggingina av nýggja felagshúsinum.– Tórshavnar Bátafelag hevur havt stóran týdning fyri umhvørvið í Vágsbotni, og vit ivast onga løtu í, at nýggja felagshúsið verður til gleði fyri mong.Borgarstjórin ynskti Tórshavnar Bátafelag til lukku við byggingini, og hann ynskti eisini Búsetri góða eydnu við byggiarbeiðnum.Eftir at røður vóru hildnar, setti Heðin Mortensen seg í ta stóru beltamaskinuna, og væl hjálptur av kønum fólki reiv hann fyrsta partin av bygninginum.Borgarstjórin tóktist hugtikin av slíkum arbeiði, tí áðrenn hann fór úr aftur maskinuni, hevði hann við stóra grabbanum rivið fleiri ferðir í gamla bygningin og skrætt timbur av honum.
text: #000091
text: Magnus Petersen, advokatur sigur í sambandi við nýbyggingina, at áðrenn farið varð í holt við bygging, gjørdi Kartni Olsen, táverandi formaður, eitt kunststykki við at mæla til at biðja Gunnar Hoydal, arkitekt, sála um at tekna bygningin.
text: #000092
text: Kartni hevði fyrst verið hjá Albert Isfeld, arkitekti, sum hevði gjørt onkra skitsu, men Kartni visti, at Gunnar Hoydal sum býararkitektur og limur í Reynanevndini hevði eitt stórt orð at siga í nevndini. Reynanevndin skuldi síggja til, at býlingurin úti á Reyni í øllum føri verður varðveittur í sínum upprunalíki og -skapi. Fortreytin fyri, at hetta felagshúsið yvirhøvur kundi verða bygt, var, at Tórshavnar Bátafelag undir ongum umstøðum kom í kløtur við Reynanevndina.
text: #000093
text: Tað orðnaði Gunnar Hoydal upp á ein fínan máta við at tala gott fyri ætlanini. Hann teknaði nú bygningin, og Magnus Petersen, advokatur kom upp í bygginevndina, sum eisini varð mannað við Jens Marius Poulsen hjá Tórshavnar kommunu og Johan Poulsen, verkfrøðingi.
text: #000094
text: Nevndin fór í gongd, fyrst og fremst við at útvega fígging og byggiloyvi og at gera ein verkætlanarsáttmála. Bátafelagið bjóðaði ætlanina út millum fleiri arbeiðstakarar.
text: #000095
text: Nógv er at gera í sambandi við slíka bygging. Tað endaði við eini heildarútbjóðing við lægstbjóðandi, Búsetur, ið lúkaði allar treytir hjá bátafelagnum. Tað gekk alt sambært formanninum í bygginevndini rímiliga væl. Onkur tvídráttur tók seg upp, sum partarnir kláraðu at loysa í tíðini millum 2010 og 2013. Tað varð til ein sáttmála í 2013 upp á 4,1 millión krónur uttan mvg.
text: #000096
text: Samanumtikið vóru tær einstøku upphæddirnar, allar uttan mvg: verkætlanarsáttmálin 4,1 millión krónur, og tekningarnar kostaðu ómetaliga lítið, bara 48.000 krónur, byggiráðgevingin var 265.000 krónur, samsýning til innbodnar arbeiðstakarar, sum ikki fingu arbeiðið, 50.000 krónur, tryggingarútreiðslur 60.000, mettar byggilánsrentur 115.000, og so varð sett av til møguligar ókendar útreiðslur 300.000 krónur. Advokaturin fekk einki, so tað til samans gav stívliga 4,9 milliónir krónur.
text: #000097
text: Felagið átti slaka millión, ið sum fleiri ferðir nevnt kom frá Bryggjudansinum, tvær milliónir vóru frá kommununi, rættiliga fitt av sjálvbodnum arbeiði varð til 379.000, stuðul frá Statoil kom upp á 200.000, Atlantic Petroleum játtaði 116.000 í stuðli, og fyri at tað skuldi hanga saman, fekk bátafelagið eina lánitilsøgn frá Norðoya Sparikassa upp á 1,5 milliónir krónur, og til samans rindaði TAKS felagnum eina millión aftur í mvg.
text: #000098
text: Fíggingin frá Norðoya Sparikassa er afturgoldin fyri meira enn einum ári síðan. Støðan er tann, at Tórshavnar Bátafelag skyldar ongar pengar, og felagið er í minsta lagi vert einar seks-sjey milliónir krónur, og tað tjenar pengar omaná alt. Millum annað av matstovuni Umami á bryggjuhædd.
text: #000099
text: Tað er sjálvandi ikki endamálið við einum felag sum Tórshavnar Bátafelag at tjena pengar, men kortini er tað gott at hava nakað av inntøku, tí húsið við øllum sínum fasilitetum skal røkjast og haldast við líka, og húsið skal eisini hava pengar til sjálvan raksturin og til støðugt at betra tað, ið neyðugt er at betra. Sitandi kassameistari upplýsir, at húsið er betrað í hansara tíð sum kassameistari fyri eina hálva millión krónur. Felagið hevur við sjálvbodnum arbeiði so at siga einki goldið í arbeiðsløn, og her er vert at nevna, at eitt úrslit av sjálvbodnum arbeiði er, at alt húsið er málað fyri einki. Jú, eitt sindur fór til pizza.
text: #000100
text: Ein ótrúliga góð hjálp í tí skilagóða rakstri, sum Tórshavnar Bátafelag kann loyva sær at kunngera, er støðug vælvild frá Tórshavnar kommunu, ið hevur fíggjað 30 prosent av húsinum undir Bryggjubakka. Ella í Vágsbotni. Adressan er í hvussu er:
text: #000101
text: Tann 21 februar eru liðin 25 ár, síðan Tórshavnar Bátafelag varð sett á stovn. Í tí sambandi er ein RIMMAR VEITSLA við øllum, ið hoyrir til eina gamaldags veitslu. Veitslan verður leygarkvøldið tann 18. mars 2023 í tí heiðurskrýnda Róðrarneystinum á Argjum.
text: #000102
text: Hjartaliga til lukku, Tórshavnar Bátafelag!
text: #000103
text: Báturin – ein rein gleði! Tríst á mynd
text: #000105
text: Lokahugni, verður 22 sep. frá kl 14.00
text: #000107
text: Hey góðu limir og siglarar Nú er tíðin komin til at hava Lokahugna, og verður hesin 22 sep. frá kl 14.00 Ætlanin er at hava grillir standandi soleiðis at bátafólki grillar sínar egnu búffar, alt tilfar fæst í felagshúsinum. Pylsur og sunkist verður til børnini, og okkurt stuttligt til tey vaksnu Væntandi koma nógvir bátar til...
text: #000108
text: Morgunmatur leygarmorgun 4 sep. kl. 10.00
text: #000110
text: Tá vit ikki uppliva nakra nevniverdiga limavitjan í húsinum, fara vit bjóða til morgunmat leygarmorgun kl. 10.00. Byrjað verður nú komandi leygardag 04. sep. Øll eru vælkomin.
text: #000111
text: Møttir vóru einir 50 limir Formaðurin bjóaði vælkomin, og greiddi frá árinun, sum farið var. Kassameistarin legði fram ársfrásøgn felagsins fyri árið 2017 Næsta á skránni var nevndarval, aðalfundurin valdi við atkvøðugreiðslu Innaftur kom Egil Rasmussen og Odd Bjellvåg, sum nývaldur kom Agnar Poulsen inn Nevndin skipar seg á einum seinri fundi
text: #000113
text: Limakortini eru nú klár at heinta, hjá teimum, sum hava tegna seg til nýggju gjaldsskipanina. Opi kl 2000 mánakvøld og mikukvøld
text: #000118